**În seara de Crăciun**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- În seara asta să m-aştepţi sub brad

Cu bluza descheiată pân’ la brâu,

Să simt aroma dulcelui desfrâu

Cum mă cuprinde-alene, grad cu grad.

Să-mi dai să gust din fructul interzis

O gură plină, cu nesaţ şi dor,

Că am postit şi-s dornic de amor,

Să te colind de sus în jos şi bis

Să-mi ceri, iubito, de vreo două ori

Că-n iarna lungă, lângă şemineu,

Să beau un strop de vin la sânul tău

E darul cel mai scump de sărbători.

- Sub cetini poleite cu argint

Mătasea pielii de-o găseşti arzând,

Geografia trupului plăpând

Străbate-o-ncet, când treci prin labirint

Să nu te pierzi... În noaptea asta nu-s

Nici gânduri interzise, nici desfrâu,

Prin sânge cai albaştri, fără frâu,

Aleargă liberi, stelele-s prea sus

Şi totuşi pot cu mâna să le-adun

Când mă cuprinzi în braţe şi-mi şopteşti

Că-n ochii mei miracole cereşti

Răsar în seara sfântă de Crăciun.

Ioan Grigoraș Liliana Trif